  Майя Бывальцева Удмуртиысь трос нылпиё 13 семьяос но огназы кылем 2 атайёс элькунлэсь кун данъетсэ - «Анай-атайлэн данэз» - пуссэ басьтӥзы. Семьялэн калыккуспо нуналэзлы сӥзем ужрад 17-тӥ куартолэзе Операя но балетъя П. И. Чайковский нимо театрын ортчиз. Ӟечкыласько тӥледыз тужгес сайкыт но шуныт праздникен – Семьялэн нуналэныз, кудӥз 15-тӥ куартолэзе пусйиське. <…> Семья – со валтӥсез дунлык. Мынам семьяе туж бадӟым, со кышноелэн ӵыжы-выжыосыз, аслам ӵыжы-выжыосы. Семья котьку нырысетӥ интыын. Мон кышноеным 5-тӥ классысен тодмо – 1985-тӥ арысен. Нош кузпалъяськеммы дырысен 24 ар тырмоз ни Александр Бречалов, Удмуртилэн тӧроезДэбес ёросысь Александр Роготневлэн 2 пиез но 4 нылыз. Ваньзы соос атайзэс пӧртэм вормонъёсыныз шумпотто. Владимир трос ю нянь октэмез понна Удмуртилэн тӧроезлэн Таукорнэныз пусъемын, Нина – творчествоя конкурсъёсы но спортъя ӵошатсконъёсы пыриське, Марина – КВН-ын ассэ усьтэ, Светлана – олимпиадаосын вормисьёс пӧлы шедьылэ, Эдуард но Альбина – суреданъя конкурсъёсын вормо. Можга ёросысь Геннадий но Зинаида Калининъёслэн семъяязы вить нылзы но ньыль пизы. Соос пичи дырысен ужаны дышетэмын, со спортын, дышетсконын но творчество удысын азинсконъёс басьтыны юрттэ. Калининъёс «Успешная семья Приволжья-2016» фестиваль-вожвылъяськонын «Родительская слава» номинациын вормизы, «Семья года 2018» огъяросси конкурсэ пыриськизы. Александр Бречалов пусйиз, Удмуртия йӧно нылпиосты будэтэм семьяослэн трос луэменызы данъяське. Озьы ик со тодэ вайытӥз, Росси азьмуртлэн косэтэзъя 2019-тӥ арысен улосвылъёсын 12 йӧскалык ӵектосъёсты быдэсъяны кутскизы. Валтӥсьёсыз соос пӧлысь нылпи ваёнэн, анайёсты но нылпиослы утёнэн, семьяез юнматонэн герӟаськемын. Элькун кивалтӥсь уг ваты, туннэ интыысь тӧрлыкъёслэн ваньмыз уг пӧрмы на. Валтӥсь ужпумъёс пӧлын – тросгес нылпи вайыны мылкыд сётон но трос нылпиё семьяослы юрттон. 2020-тӥ арын элькун тӧрлыкъёс семьяослы юрттон вылысь выль программаос ӵектозы. Улосвыл тӧролэн косэтэныз (указ) «Нылпиосты визьноданын азинлыксы но семья йылолъёсты юнматэмзы понна» «Анай-атайлэн данэз» пусэз басьтӥзы: - Александр Белослудцев –вить нылпиез, Балезино ёрос; - Александр Роготнев – куать нылпиез, Дэбес ёрос; - Николай но Галина Берестовъёс – ӵошен 50 ар, вить нылпизы, Сюмси ёрос; - Юрия но Елена Васильевъёс – ӵошен 35 ар, вить нылпизы, Алнаш ёрос; - Владимир но Галина Ворончихинъёс – ӵошен 28 ар, вить нылпизы, Эгра ёрос; - Владимир но Валентина Ефимовъёс – ӵошен 46 ар, вить нылпизы, Сьӧлта ёрос; - Владимир но Ольга Июдинъёс – ӵошен 34 ар, сизьым нылпизы (кыкез со пӧлысь опекае басьтэмын), Пичи Пурга ёрос; - Геннадий но Зинаида Калининъёс – укмыс нылпизы, Можга ёрос; - Александр но Марина Кузьминъёс – вить нылпизы (кыкез со пӧлысь опекае басьтэмын), Вавож ёрос; - Виктор но Елена Петуховъёс – вить нылпизы, Ува ёрос; - Николай но Алевтина Поздеевъёс –куинь нылпизэс но кык нуноксэс будэтӥзы, Яр ёрос; - Константин но Эмма Соковиковъёс – ӵошен 35 ар, вить нылпизы (кыкез со пӧлысь опекае басьтэмын), Дэри ёрос; - Валентина но Анна Уразовъёс – сизьым нылпизы, Ижкарысь Устинов ёрос; - Алексей но Надежда Чузовъёс – ӵошен 40 ар, вить нылпизы, Шаркан ёрос; - Сергей но Наталья Шмыковъёс – куать нылпизы. Ижкарысь Первомай ёрос. Удмуртиын «Анай-атайлэн данэз» пусэз 2013-тӥ арын юнматӥзы. Соин вить но солэсь трос нылпиосты йӧно будэтэм анай-атайёсты но куинь но солэсь трос нылпиосты йӧно будэтэм огназы атайёсты пусъё. 2019-тӥ ар кутсконлы данъетэз трос нылпиё 122 семьяос но огназы кылем 17 атайёс басьтӥзы. «Анай-атайлэн данэз» пусэн пусъемъёслы (одӥгезлы анай-атайлы яке огназ атайлы) одӥг пол 20 сюрс манет сёто, со сяна, анай-атайёс яке огназ атай «Удмурт Элькунысь ужысь ветеран» ним басьто (воргоронлэн страховой стажез 25 но нылкышнолэн 20 ареслэсь бадӟым ке). Озьы ик кӧня ке капчиятонъёс чакламын.  Тегъёс: Мерлык Ижкар Удмуртия семья данъетъёс АлександрБречалов  